钦定古今图书集成/理学汇编/文学典/第070卷 > 江休复
## 钦定古今图书集成/理学汇编/文学典/第070卷 > 江休复

按《宋史文苑传》，“休复，字邻几，开封陈留人。少彊学博
览，为文淳雅，尤善于诗。喜琴奕饮酒，不以声利为意。
进士起家为桂阳监蓝山尉。骑驴之官，每据鞍读书，
至迷失道，家人求得之。举书判拔萃，改大理寺丞，迁
殿中丞。献其所著书，召试为集贤校理，判尚书刑部，
与苏舜钦游。坐预进奏院祠神会，落职，监蔡州商税。”
久之，知奉符县，通判睦州，徙庐州。复集贤校理，判吏
部南曹、登闻鼓院，为群牧判官。出知同州，提点陕西
路刑狱，入判三司盐铁勾院，修起居注，累迁尚书刑
部郎中，卒。休复外简旷而内行甚饰，事孀姑如母，所
与游皆一时豪俊。为政简易，尝著《神告》一篇，言皇嗣
未立，假神告祖宗之意，冀以感悟。又尝言“昭宪太后
子孙多流落民间，宜甄录之。”著《唐宜鉴》十五卷、《春秋
世论》三十卷、文集二十卷。